
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ,

DE DISCIPLINĂ ŞI IMUNITĂŢI
	
	Bucureşti, 21.06.2011
PL-x  382


RAPORT 

asupra proiectului de Lege privind declararea zilei de 23 august Ziua Comemorării Victimelor Fascismului şi Comunismului şi a zilei de 21 decembrie Ziua Memoriei Victimelor Comunismului în România
În conformitate cu prevederile art. 95 şi 115 din Regulamentul Camerei Deputaţilor, republicat, cu modificările şi completările  ulterioare, Comisia juridică, de disciplină şi imunităţi a fost sesizată spre dezbatere, în fond, în procedură de urgenţă, cu  proiectul de  Lege privind declararea zilei de 23 august Ziua Comemorării Victimelor Fascismului şi Comunismului şi a zilei de 21 decembrie Ziua Memoriei Victimelor Comunismului în România, transmis cu adresa nr. PL-x 382 din  6 iunie  2011, înregistrat sub nr. 31/590 din 7 iunie 2011. 
Conform dispoziţiilor art. 75 din Constituţia României, republicată, şi ale art.92 alin. (9) pct.1, din Regulamentul Camerei Deputaţilor, republicat, cu modificările şi  completările ulterioare, Camera Deputaţilor este Cameră decizională.

Senatul, în calitate de primă Cameră sesizată, a  respins iniţiativa legislativă  în şedinţa din  30 mai 2011.
Consiliul Legislativ a avizat favorabil iniţiativa legislativă, conform avizului nr.159 din 15  februarie 2011.  
Proiectul de  lege are ca obiect de reglementare omagierea victimelor fascismului şi comunismului, ca regimuri totalitare, în baza declaraţiilor şi recomandărilor unor foruri internaţionale şi, în particular, să omagieze victimele regimului comunist în România, prin asumarea de către statul român a obligaţiei morale de a consacra două zile comemorative:            23 august şi 21 decembrie. În acest mod, s-ar asigura coerenţa unei politici de memorie la  nivelul statului român, oferindu-se posibilitatea constituirii unei pedagogii destinate să educe tinerele generaţii în spiritul respectului profund faţă de toate victimele regimurilor totalitare.
În conformitate cu prevederilor art. 61 din Regulamentul Camerei Deputaţilor, republicat, cu modificările ulterioare, Comisia juridică a dezbătut iniţiativa legislativă în şedinţa din 21 iunie  2011.   

La lucrările Comisiei a participat, în calitate de invitat, din partea Institutului de  Investigare a Crimelor Comunismului şi Memoria Exilului Românesc,  domnul Ioan Stanomir – preşedinte.
În urma examinării iniţiativei legislative şi a opiniilor exprimate de către membrii Comisiei, s-a hotărât, cu unanimitate de voturi, să se propună plenului Camerei Deputaţilor, adoptarea, proiectului de Lege privind declararea zilei de 23 august Ziua Comemorării Victimelor Fascismului şi Comunismului şi a zilei de 21 decembrie Ziua Memoriei Victimelor Comunismului în România.

Din numărul total de 23 membri ai Comisiei juridice, de disciplină şi imunităţi au participat la dezbateri   17 deputaţi. 

În raport cu obiectul şi conţinutul său,  proiectul de  lege face parte din categoria legilor ordinare. 

                PREŞEDINTE,                                           SECRETAR,

                 Daniel BUDA                                    Gabriel ANDRONACHE
Expert parlamentar
Florica Manole
PAGE  
2

